遊西山
作者：彭汝礪
朝代：宋

paragraphs: 我少及長從公游，我今老矣公白頭。
淵明彭澤不歸去，太史周南方滯留。
愛山興與精神聚，形骸自笑縻珪組。
欲騎馬去陟彼砠，空羨鴻飛在于渚。
西山第一列洞天，別有日月無歲年。
洪崖已成丹竈藥，瑶池每賦白雲篇。
嘒嘒蟬噪竹枝露，斑斑豹宿顛崖霧。
伯兮伯兮歸勿遽，人間旱歲須霖雨。
秋雨辛勤開菊花，春風取次生蘭芽。
我雖調公不敢易，龍駒會去超胡沙。